Във вълнуващото екшън приключение на режисьора Роб Коен, американските военни пилоти Бен Ганън (Джош Лукас), Кара Уейд (Джесика Бийл) и Хенри Пърсел (носителят на Оскар Джейми Фокс) са част от елитна ескадрила летци-изпитатели, които управляват строго секретните бойни самолети “Стелт”, известни само под името “Хищни птици”.
Те са най-добрите и го знаят.
Командирът на ескадрилата - капитан Джордж Къмингс (Сам Шепърд) представя на екипа новия безпилотен боен самолет с изкуствен интелект с прякор ЕДИ. Въпреки че Бен се колебае да “извади пилотът от уравнението на войната”, Къмингс заповядва на екипа да изпълни първата си бойна мисия заедно с ЕДИ. За тяхно учудване, ЕДИ доказва, че е забележителна машина и ескадрилата успешно елиминира целта.
Но при завръщането си в базата на борда на самолетоносач, ЕДИ е ударен от мълния. В резултат, интелектът на безпилотния летателен апарат се развива по начин, който създателите му никога не са предвиждали. Въпреки възраженията на Бен и Хенри, Къмингс обявява ЕДИ годен отново да се присъедини към екипа.
По време на следващата им мисия срещу притежаващ ядрено оръжие военен диктатор в отдалечена китайска провинция, сериозните проблеми във веригите на “Еди” се засилват. Бен решава, че рисковете от атака надвишават твърде много предимствата за него, Хенри и Кара, по която той е увлечен. Когато пилотът прекратява мисията, ЕДИ не изпълнява заповедта и осъществява удара сам. Опасността се засилва още повече когато ЕДИ решава да изпълни строго секретна мисия, която ако бъде успешна, може да доведе до ядрен Армагедон. И само Бен може да се справи със заплахата.